
Aðalfundur 1976

Haldinn 2. október í Rauðagerði 27, eftir göngu í Heiðmörk. Fundarstjóralaus fundur! Óskar settur af sem formaður og nýr formaður klesstur í embætti. ÞH = Amín kosinn með öllum atkvæðum nema ÞH, Ninnu og Siggu G. sem voru mótfallnar þessum Amín. Fráfarandi formaður beðinn um skýrslu sl. árs, hún ekki til. ÞH les þá skýrslu síðasta aðalfundar. Samþykkt. SH endurskoðar reikninga Vegmóðs, enn vantar vexti!! Síðan var rætt vítt og breitt um starfið. Hálfgerð lægð virðist liggja yfir starfseminni. "Kaffidragelsi". Maja tekin inn sem fullgildur Vegmóðsfélagi. Gönguleiðanefnd: Sævar, Bói og Valgerður. Skemmtinefnd: Fanney, Hanna og Svana. Árgjald kr. 1000,- greiðist í nóvemberkaffinu. Ákveðið að ganga á laugardögum kl 14:00. Rætt um leikhúsferð og eitt og annað sem glætt gæti áhuga manna á starfsemi Vegmóðs. Kaffi og með því og fundi síðan slitið.
Reykjavík 2. október 1976
Þorbjörg Hilbertsdóttir.

Gönguleiðir 1976 - Haust
02.10.76
Heiðmörk frá Vífilsstaðavegi í roki, sól og úða. Gengið utan vegar. Hressandi ganga, en fámenn og lofar ekki góðu!!?? (Þórólfur jr., Hörður og Óskar Ingi)

09.10.76
Gengið frá vatnsbóli Hafnfirðinga upp að Valabóli. Ágætt veður og hressandi ganga. (Skarphéðinn, Hörður, Þórólfur jr., Dolli og Villi)

16.10.76
Gengið afleggjarann frá Lögbergi í átt að Heiðarbóli í mjög fínu veðri. - Heimildir Sævar Hilberts. (Karl Óskar)

23.10.76
Gengum í Búrfellsgjá og upp að gígnum í sól og logni. Útsýni eins gott og hugsast gat. Fyrirtaks ganga sem reyndi á allan skrokkinn!

30.10.76
Gengið frá Geithálsi í norður í sól og góðu veðri, en hálf svalt var en við gengum okkur fljótt til hita. Hressandi ganga. Kaffi og pönnukökur hjá Ástu í Hraunbæ. (Guðjón)

06.11.76
Gengið upp á Úlfarsfell í dágóðu veðri. Sumir voru á jafnsléttu, aðrir fóru áleiðis upp og nokkrir fóru alla leið. Vel mætt. (Villi, Óskar Ingi og Dolli)

13.11.76
Gengið hjá sumarbústöðum við Lögberg. Rifjaðar upp gamlar minningar. Ekkert hestabrauð!! (Dolli)

??.12.76
Hring eftir hring, eftir hring, eftir hring fór hópurinn o.s.frv. (lag: Ólsen Ólsen) Hittst - Hitzt - His. Hit?!!! Gengið og flogið kringum hús skammt frá gamla Rafstöðvarhúsinu. Sævar gekk þó frá Hraunbæ til Siggu í Rauðagerði. Kaffi hjá Óskari og Siggu. (Þórólfur jr. og Hörður)

Gönguleiðir 1977 - Vor

08.01.77
"Leitað" í Rauðhólum!! Norðan rok og fjúk. Beit í kinnar. Vorum eins og rollurnar, fórum inn um fyrsta hlið sem við fundum. Ansi napurt. (Hörður, Þórólfur jr., Skarphéðinn, Dolli og Ásta María)

15.01.77
Gerum aðra tilraun í Rauðhólum, sjáum dularfulla hrúgu skammt frá steypta grunninum. Getum ekki áttað okkur alveg á því hvar kraninn stóð en þar skammt frá sáum við menn og bíl. Rauðhólarnir hafa mikið breyst og mikið verið tekið úr þeim. Aukakaffi hjá Siggu. (Karl Óskar)

22.01.77
Gengum í fjöru á Álftanesi í átt til Reykjavíkur. Sól og logn. Dýrðlegt veður. Sævar, Guðjón og Þórólfur jr. hlupu hring! Hin fram og til baka. Hanna fór í eggjakaup (350 kr. kg). (Guðjón, Ásta, Óskar Ingi, Villi, Þórólfur jr. og Hörður)

29.01.77
Ekki gengið.

05.02.77
Gengið skammt frá bænum Elliðavatni og inn í Heiðmörk. Ágætis ganga. (Þórólfur jr. og Óskar Ingi)

12.02.77
Þorrablót í Stóragerði 3. Ekki gengið.

19.02.77
Gengið frá Lögbergsrétt í austurátt í dásamlegu veðri, sól og logni. (Hörður, Þórólfur jr., Vilhjálmur og Óskar Ingi)

26.02.77
Gengið upp og yfir og allt um kring hjá Hafravatni. Ágætt veður, logn og smáfrost. (Skarphéðinn, Þórólfur jr., Hörður, Guðjón, Óskar og Villi)

05.03.77
Gengið upp frá Rauðavatni í góðu veðri. (Þórólfur jr., Hörður, Guðjón og Ásta María)

19.03.77
Farið í kræklingafjöru í Hvalfjörð skammt frá Fossá í ljómandi veðri, sól og logni. Mokveiði, gert að fisknum að nokkru leyti, steinar hreinsaðir frá. Ljómandi dagur. (Hörður, Guðjón, Dolli, Óskar Ingi, Villi og Karl Óskar)

26.03.77
Gengið í Heiðmörk í glampandi sól og góðu vetrarveðri, á meðan að Bernhöftstorfan brann....



02.04.77
Ekki gengið. (Skarphéðinn fermdur 03.04.77)

09.04.77
Gengið og flogið í hríðarbyl og sól ! fyrir vestan Sundhöll Hafnarfjarðar. Hressandi ganga í páskafríinu. (Dolli, Villi og Óskar Ingi)

16.04.77
Aukaganga í Nauthólsvík: Obba, Sævar, Sigga, Óskar og Ella. (Guðjón Karl fermdur 17.04.77)

23.04.77
Gengið um Vatnsendahæð áleiðis á Rjúpnahæð, Sævar alla leið. Ljómandi veður. (Hörður)



 Veturinn  1977-78

Formaður:
Ólafur Haraldur Óskarsson

 

Aðalfundur 1977

Skýrsla formanns 1976-77 Þ.H.
Skýrslan var að mestu í fyrirspurnum:
1. Hvar er gönguleiðanefnd?
2. Hvar eru 1000 kr. pr. mann sem greiða átti í nóv. 1976?
3. Er áhugi fyrir göngu dauður?
4. Var gaman í leikhúsinu?
5. Þorrablót var þó haldið í Stóragerði 3. Gestir: Hjalti Jón Sveinsson og frú. Matnum var gerð góð skil.
6. Göngulaus aðalfundur!!
7. Engin lokaganga var í maí.
8. Á að fjölga í klúbbnum?
9. Á að breyta göngudögum?
10. Orðið laust fyrir nýjar uppástungur.
Þetta voru svona helztu punktar yfir lélegt starfsár.
22. október 1977
Þorbjörg formaður.

Aðalfundur Vegmóðs haldinn í Stóragerði 3, sunnudaginn 22. október 1977. Meirihluti félagsmanna kom á fundinn. Fyrirspurnum formanns svarað:
1. Gönguleiðanefnd er útkeyrð!!
2. Enginn veit um afdrif árgjaldsins en endurskoðandi saknar 300 kr. úr bankabók félagsmanna. Þ.H. viðurkennir að hafa verið á leið með 300 kr. í banka í allt sumar, en eyddi þeim svo fyrir rest. Er nokkur furða þó að félagsmenn haldi fast í árgjaldið?
3. Það virðist á misskilningi byggt að félagsmenn séu áhugalausir!
4. Það var gaman í leikhúsinu!
5. Þorrablótið, það stóð fyrir sínu.
6. Hljóð í salnum!
7. Lokaganga verður í vor!
8. Samþykkt var að taka mætti með sér gesti.
9. Maó I ræður göngudögum.
10. Uppástungur voru svo margar að ég náði þeim ekki öllum.

"Amín" búinn að vera, Maó I (Ó.H.Ó.) endurrisinn. Sævar skýrir línurit. Maó I skipar Sævar hirðljósmyndara. Reynir kosinn fundarstjóri á miðjum fundi! Maó I ræður göngudögum og er ákveðinn að gefa út kort með gönguleiðum og stað- og tímasettum göngum. Maó I kannar áhuga félagsmanna fyrir Kjósar- og Kjalarnesferð. Maó I skipar þorrablótsnefnd: Svana, Ninna og Fanney. Einnig leikhúsnefnd: Ella, Hanna og Obba. Svana, Ella, Obba, Sævar, Óskar og Þórólfur biðja um orðið. Misjafnlega tekst að fá félagsmenn til að hafa lokaðan munninn og anda með nefinu, meðan sá reyndi að tala sem hafði eða átti að hafa orðið. Rætt var um að hafa eina langa göngu eða reyndar aka lengra en venjulega svona einu sinni í mánuði. Já, reyndar þakkaði Maó I Amín, fráfarandi formanni, fyrir ..... ja hvað?!! Amín klappaður út en Maó I inn ! Síðan fór fram "kaffidragelsi" að vanda, en ekki voru allir á eitt sáttir með "heima"-kaffið. Rætt um að fara einstaka sinnum í "teríu". Kaffi, kex og skruggubrauð var á boðstólum á meðan á fundinum stóð. (Inneign í bankabók nr. 1108 í Samvinnubanka er kr. 2.529.00)

Rvík 22. október 1977, Þorbjörg Hilbertsdóttir. Formaður, ritari og gjaldkeri Vegmóðs.

Gönguleiðir 1977 - Haust

29.10.77
Fyrsta gangan á þessu hausti. Gengið hægra megin fyrir ofan Lögberg í grenjandi rigningu en hlýju veðri. (Skarphéðinn, Hörður, Óskar Ingi og Vilhjálmur)

06.11.77 - sunnudagur
Pílagrímsför um Kjalarnes og Kjós með hápunkti við messu á Saurbæ á Hvalfjarðarströnd. Frost en fallegt veður og sól. Vel heppnuð för í alla staði. (Vilhjálmur, Óskar Ingi, Þorkell, Ásta María, Guðjón Karl, Hörður og Þórólfur jr., jú og reyndar Karl Óskar)

12.11.77 - laugardagur
Gengið 1/4, 1/2 og alla leið á Mosfell í Mosfellsdal í ljómandi vetrarveðri, sól, frost og logn. Kaffi hjá Ástu í Hraunbæ. (Ásta María, Guðjón Karl, Hörður og Þórólfur jr.)

20.11.77 - sunnudagur
Gengið frá Fáksheimilinu upp með Elliðaánum að stíflunni og yfir og niður að Rafstöð og yfir hitaveitustokkinn. Frost, sól og logn. (Þórólfur jr., Ásta María, Karl Óskar og Guðrún Lára)

26.11.77 - laugardagur
Gengið í Nauthólsvík, Læragjá skoðuð, labbað upp brekku! og niður aftur.

04.12.77 - sunnudagur
Gengið einhvers staðar skammt frá Rauðavatni í ausandi rigningu og roki í einhverjum gryfjum.

10.12.77 - laugardagur
Gengið frá Fífuhvammsvegi í átt að hesthúsunum áfram til hægri og til baka!! Logn og gott veður. (Hörður, Þórólfur jr., Óskar Ingi, Vilhjálmur og Ásta María)

18.12.77
Gengið frá Árbæjarskóla í skafrenningi og frosti. Fámennt en góðmennt. (Karl Óskar)



Gönguleiðir 1978 - Vor

08.01.78 - sunnudagur
Gengið í frosti en logni upp frá Geithálsi. Hressandi ganga en sleipt á svelli! (Guðjón Karl, Guðrún Lára, Karl Óskar, Skarphéðinn, Þórólfur jr. og Hörður)

15.01.78 - sunnudagur
Gengið hjá og fyrir ofan Rauðavatn í ágætu vetrarveðri fyrir innan og utan girðingu. (Guðjón Karl og Skarphéðinn)

22.01.78 - sunnudagur
Gengið skammt frá Vífilsstöðum í ljómandi veðri. Hestar og hestafýla! (Hörður og Þórólfur jr.)

25.02.78
Gengið frá Vífilsstöðum inn í Heiðmörk í dýrðlegu vetrarveðri, frosti, logni og sól. Margir aðrir voru á göngu, bæði menn og hestar. (Villi og Óskar Ingi)

Vorganga 1978
Farið var austur í Einbúa, gengið þar um, kvikmynduð af Jónda. Veður ekki nógu gott. Bói og Reynir yfirkokkar og smakkarar. Hversu mörg bein eru grafin? Um 100 kjötstykki grilluð. Handknattleikur. Ólýsanlegur. Flest allir mættu og skemmtu sér hið besta. Þ.H.



Veturinn 1978-79

Formaður:
Valgerður Guðbjörg Björnsdóttir

 

Aðalfundur 1978

Aðalfundur Vegmóðs var haldinn 28. september 1978 að Stórholti 47 (fimmtudagur). Flestir Vegmóðsmenn voru mættir á 10 ára afmæli Vegmóðs. Reynir kosinn fundarstjóri, enda nýkominn af fundi og hélt áfram þar sem frá var horfið! Ó.H.Ó. formaður las skýrslu ritara frá aðalfundi 1977, en átti til með að krydda frá eigin brjósti á meðan á upplestri stóð. Ninna húsráðandi bauð upp á kók og súkkulaðikex eins og á stofnfundinum 1968 heima hjá Ellu og Bóa. Nú fór fram atkvæðagreiðsla um göngutíma. Allir með því að ganga kl. 11:30 á laugardögum og sunndögum til skiptis. Reyndar vorum við: undirrituð og Hanna á móti þessum göngutíma! Og reyndar finnst mér mjög ruglingslegt að vera með þessa dagaskiptingu, vil hafa gönguna annaðhvort á laugardegi eða sunnudegi. Ég fékk aldrei orðið á fundinum en hér með er þessu komið á framfæri!! Nú voru almennar umræður og fundarstjóri lætur augu renna yfir hópinn og fórnar höndum! Uppástungur koma úr öllum áttum. Sveppatínsla - kræklingafjara - ferðalög - keyra lengra - fjallagrasaferð. Og fundarmenn gaspra hver upp í annan. Fundarstjóra er nóg boðið: "Viltu þegja, frú Svanfríður." Logn. "Hef ég orðið ennþá?" spyr Ninna. Og svona er haldið áfram. "Hvað eru Baggalútar?" heyrist úr einu horninu. Ó.H.Ó. nær að skjóta inn í að Einar Guðjónsson, formaður Útivistar, birtist ef til vill í einni göngunni. Nú er rifist um orðið! Fundarstjóri biður um hlé til að afklæðast! Nú æsist leikurinn. "Á að kjósa formann strax?" Samþykkt með 15:2 (mótatkvæði R.G.K. og Ó.H.Ó.). Ella stingur upp á Valgerði. Valgerður fær klapp x3. Ó.H.Ó segir Valgerði að þetta sé bara uppástunga, hún geti neitað ef hún vilji. "Reyndi hún að mótmæla?" "Heyrði það einhver?" Og eitt klappið enn. Þ.H. fær endurskoðunarnafnbótina í ofanálag! Nú kom uppástunga um "Alvöru"-skemmtinefnd, og um leið þorrablótsnefnd. Þeir sem komu með tillöguna stungu upp á sjálfum sér! Fleiri komust þó í nefndina, en hana skipa: Óskar Þ., Reynir, Þórólfur "big one" og til vara Guðjón Karl og Sigríður Ósk. Óskar á að smala nefndinni saman. Spurning: "Hverju ræður formaður?" Var einhver einhverju nær? Leikhúsferð fellur undir skemmtinefnd. Fundurinn er að leysast upp! Nú er ákveðið að hafa tvö útibú frá formanni, annað í Rauðagerði og hitt í Stóragerði og þangað geta félagsmenn hringt á göngudögum. Fanney stakk uppá að fara í aðra Tröllafossgöngu í góðu haustveðri. Samþykkt. Ó.H.Ó. fráfarandi formaður hefur orðið: "Hér er maður sem ég mæli með að fái aðgang í Vegmóð og heitir hann Jón Eiríksson (Jóndi)." Ninna mælir einnig með honum. Samhljóða lófaklapp. Jóndi meðtekinn í Vegmóð. Kaffidragelsi.- Út að borða í tilefni afmælisins?- Falenstein?- Hvar er Þórólfur?- Fundarmenn þakka fráfarandi formanni (F.F.F!FFFFF) fráfarandi formannsstörf. Hvað eru mörg F í því?!! Einnig var gjaldkera, ritara og endurskoðanda (Þ.H.) þakkað fyrir störfin. Fundi slitið. Innskot: Gleymdist árgjaldið? Sigríður Ólafsdóttir stingur upp á 1000 kr. innleggi að hausti. Þaggað var blíðlega niður í henni. Jóndi kosinn hirðkvikmyndatökumaður Vegmóðs. Kvikmynd sýnd af vorgöngunni 1978 í Grafningi með borðhaldi í Einbúa. Einnig voru rifjuð upp skemmtileg atvik úr pílagrímsferðinni 6. nóvember 1977. Nú var loft að verða búið úr fundarmönnum og værð komst á í salnum. Tíndust nú menn hver af öðrum til síns heima eftir viðburðaríkan 10 ára afmælisaðalfund. (Inneign í banka: Kr. 2.529.-)
Rvík 28. september 1978
Ritari, gjaldkeri og endurskoðandi Vegmóðs,
Þorbjörg Hilbertsdóttir.

Innskot: Ritara var falið að vélrita það markverðasta úr bláu bókunum og Svana og Reynir ætla að sjá um framhaldið. Þ.H.

Gönguleiðir 1978 - Haust

24.09.78
Farið í Heiðmörk frá Vífilsstöðum. Rigning.

01.10.78
Gengið í rysjóttu veðri undir "tveimur" regnbogum. Sól, rigning og rok. Sumir gengu langt, aðrir lengra og sumir lengst. Auðvitað var gengið hægra megin við Lögberg eins og í fyrstu göngunni fyrir 10 árum. Á eftir var farið í mat á Esjuberg og "línurnar" lagfærðar. (Hörður, Þórólfur jr., Guðjón Karl, Karl Óskar og Guðrún Lára)

07.10.78
Ekið upp frá Seljabrekku. Gengið svo upp að Tröllafossi "vinstra megin". Sól, en smá vindur. Gengum okkur til hita. Aðalsteinn ber flesta yfir ána fyrir ofan fossinn og gengið til baka "hægra megin". Ljómandi ganga. (Hörður, Þórólfur jr., Dolli, Óli, Ásta María, Karl Óskar og Guðrún Lára)

15.10.78
Við Vífilsstaðahliðið (þið vitið!) var mætst - mæst - (vonlaust) - safnast saman. Ekki gengið inn í Heiðmörk, heldur veginn beint upp!! Skin á milli skúra. (Karl Ó., Guðrún L. og Tína!)

21.10.78
Rjúpnahæð, fyrst malbikaði spottinn, síðan drullan. Uppstytta á meðan við gengum. Kaffi hjá Valgerði og Skarphéðni. (Hörður, Þórólfur jr., Karl Ó. og Guðrún L.)

29.10.78
Gengið í hlíðum Úlfarsfells. Sæmilegt veður á meðan gengið var. Gengum undir regnbogann. (Óli, Guðrún Lára og Karl Óskar)

04.11.78
Gengið upp og niður í Rauðhólum í engri rigningu, hún forðaði sér þegar við komum úr bílunum. Kaffi hjá Svönu og Reyni. Fjörlegar umræður er afmælisritið var afhent. Aðalsteinn Helgason og Ólafur, sonur hans, meðteknir í Vegmóð með lófaklappi. (Samþykkt að greiða kr. 1000 í árgjald). Hljóð heyrist frá "Alvöru" skemmtinefndinni og var það gott. (Karl Óskar, Guðrún Lára, Þórólfur jr., Skarphéðinn, Guðjón Karl og Ásta María. Hörður slæmur í höndunum!! Gat ekki gengið. Vilhjálmur kom í kaffi)

12.11.78
Gengið í Gálgahrauni að Gálgakletti, eða er það ekki? Logn og blíða og sólin gægðist á okkur. Ljómandi ganga. Ella, Ninna og Valgerður í Bóa-hasar!! Þær bar við himinn og þá var andað léttara. (Guðrún Lára, Karl Óskar og Tína!)

18.11.78
Gengið í Fossvogskirkjugarði í slarkfæru veðri. (Óskar Ingi og Karl Óskar)

26.11.78
Rauðavatn. (Karl Óskar og Guðrún Lára)

02.12.78
Gengið hjá golfskálanum í Grafarholti í strekkingi en sæmilegu veðri. (Guðrún Lára, Karl Óskar og Þórólfur jr.)

10.12.78
Gengið í furuskóginum við Rauðavatn. Voru jólatrén freistandi? Ágætis veður og útiloftið hressandi. (Karl Óskar og Þórólfur jr.)

16.12.78
Gengið frá kirkjugarðinum í Hafnarfirði í ágætu vetrarveðri en aðeins kulda. Bói bauð upp á brúsakaffi! (Guðrún Lára)

Gönguleiðir 1979 - Vor

06.01.79
Afmæliskaffi hjá Ástu í Hraunbænum. Félagar fóru í hring eftir hring og hitti því enginn annan?!!!

20.01.79
Gengið í kuldanepju skammt frá Korpúlfsstöðum, sumir gengu í átt að fjörunni, aðrir undir trönurnar að skoða þorskhausa og nýuppsetta þorska. Fuglarnir í hádegismat. (Guðrún Lára, Karl Óskar og Óli)

28.01.79
Hitaveitustokkurinn frá Öskjuhlíð. (Guðjón Karl og Hörður)

03.02.79
Alla vega kaffi hjá Fanneyju!

11.02.79
Gengið skammt frá Lögbergi.

17.02.79
Ekki gengið?

24.02.79
Ekki gengið..jú..skammt frá Geithálsi.

03.03.79
Gengið frá Kaupfélaginu  í Mosfellssveit, í snjó og sólskini, ljómandi vetrarveður. Kaffi hjá Hönnu. (Hörður og Þórólfur jr.)

17.03.79
Gengið skammt frá Silungapolli í dýrðlegu "vor-vetrar"-veðri, sól og blíða. (Óli og Karl Óskar)

25.03.79
Gengið á hitaveitustokknum frá Grafarholti í Smálönd. Kalt, en ágætis veður. (Karl Óskar og Guðrún Lára) (Hörður og Þórólfur jr. í sundi)

31.03.79
Gengið úr Rauðhólum í átt að Elliðavatni og yfir brúna í hryssingskulda. (Karl Óskar kom, en fór ekki út úr bílnum vegna kulda)

08.04.79
Gengið frá Keldnaholti og áfram og niður að Korpúlfsstöðum og upp hjá kartöflugörðunum í blíðu veðri.

21.04.79
Gengið úti á Seltjarnarnesi. Sól og rok norðan megin, sól og logn sunnan megin. Fórum svo á skólasýningu í Valhúsaskóla. Hlustuðum á skólalúðrasveitina á Seltjarnarnesi. Fengum okkur svo kaffi, ágóðinn rennur í ferðasjóð hjá 9. bekk. (Hörður og Guðjón Karl)

05.05.79
Gengið í sól og góðu veðri í Mosfellsdal skammt frá Reykjum. Kaffi hjá Ellu og Bóa. Obba, Þórólfur jr. og Hörður löbbuðu að heiman til Bóa! Margir komu í kaffi sem ekki gengu.

19.05.79 - laugardagur
Gengið á Álftanesi í sól og ryki! Tveir fara í kirkju. Afmæliskaffi hjá Ninnu í Heiðargerði.(Guðrún Lára og Karl Óskar)


Veturinn 1979-80

Formaður:
Sævar Hilbertsson



Aðalfundur 1979

Aðalfundur 1979 haldinn eftir göngu 4. nóvember hjá Ellu og Bóa. Reynir fundarstjóri. Fundur settur, má aðeins taka 5 mínútur!!! Formannsskýrslan í vasanum (Valgerður). Samþykkt. Reikningar og allt samþykkt. Leikhús - Ofvitinn. Samþykkt. Bannað að fara á Ofvitann nema í Vegmóðsfylgd! Formaður Sævar, klapp, klapp og öskur. Þorrablótsnefnd: Bói, Reynir og Guðrún Lára. Ganga á laugardögum kl 12:30 og á sunnudögum kl. 11:00 til áramóta. Svana fær orðið í nokkrar sekúndur. Fundi slitið (5 mín.). Sigga Ó. endursetur fundinn. Leikhúsnefnd: Óskar Þ., Ásta og Sigga Ó. Fráfarandi formaður, Valgerður, fær klapp. Samþykkt að útibúin verði starfrækt áfram. Úff, nú hefur fundur staðið í 8 mín. svo að nú er honum slitið og ekkert röfl! Fundur stuttur og því fundargerð stutt!!!
Þorbjörg Hilbertsdóttir. 
E.S.
Með aukinni hæfni sem "rithöfundur" hefi ég veitt athygli ýmsu sem betur mætti fara í fundargerðum liðinna ára, hvað ritstíl og orðaforða snertir. Taldi ég þó rétt að breyta ekki neinu svo að lesendur mættu sjá hversu stutt ég á í Nóbelsverðlaun! Þ.H.

Gönguleiðir 1979 - Haust

28.10.79 - sunnudagur kl. 11:00
2. vetrardagur. Snjór og hálka. Gengið úti á Álftanesi í áttina að hrauninu. Bíll útaf. Ýttum honum af stað með velvöldum orðum. (Karl Óskar, Guðrún Lára og Rúna Dögg) 

04.11.79 - sunnudagur kl. 11:00
Gengið upp og niður meðfram kafla Elliðaárinnar. Veður gott. Ekið aftan á Bóabíl á heimleiðinni. Ö-bílstjórinn var að horfa á kirkjugestina!! Kaffi hjá Ellu og Bóa og aðalfundur. (Guðrún Lára, Gunnar Már, Karl Óskar, Hörður, Þórólfur jr. og Guðjón Karl. Óskar Ingi, Villi og Dolli komu í kaffi)

10.11.79 - laugardagur kl. 12:30
Gengið upp frá Rauðavatni í sól og snjó. Kalt en okkur hitnaði fljótlega. Mætt kl. 12:30-12:45 og 12:50!!

18.11.79 - sunnudagur kl. 11:00
Gengið í ljómandi veðri í miklum snjó afleggjarann heim og framhjá Engi. Hittum Ketil Larsen í bakaleiðinni.

24.11.79 - laugardagur kl. 12:30
Gengið í ágætu veðri, þó snjóföl og beit í kinnar. Skoðuðum jarðstöðina við Úlfarsfell og fórum síðan yfir girðingar og niður og upp (Sævar). Hestar á leið okkar, en hvar er brauðið?

02.12.79
Ekki gengið. Kosningar.

08.12.79
Gengið skammt frá Silungapolli í kuldagjósti og snjó. Það beit í kinnar. Kaffi hjá Ninnu. (Hörður og Þórólfur jr.)

30.12.79
Skíðað og gengið í Fossvogsdal. Obba dettur í kyrrstöðu. Ella, Svana, Maja, Jóndi, Óskar Ingi, Villi, Ninna, Aðalsteinn og Ásta María sýndu listir sínar. Reynir lyftari og rassaýtari, Sævar myndatökumaður og Bói hrekkjusvín!! Hanna smellir af mynd á versta augnabliki. Sigga "litla" fór svo hratt yfir að hún sást ekki. Ljómandi skemmtileg og góð ganga. Svana á afmæli í dag.

Gönguleiðir 1980 - Vor

05.01.80 - laugardagur kl. 12:30
Gengið upp á Vatnsendahæð, upp - til vinstri og til hægri. Ekki Rjúpnahæð! Frost, logn og ljómandi fjallasýn. (Þórólfur jr.)

13.01.80 - sunnudagur
Ekki gengið.

19.01.80 - laugardagur
Gengið lengst úti á Álftanesi í ljómandi vetrarveðri. Hundar í bak og fyrir. Vel mætt. (Þórólfur jr., Guðrún Lára og Ásta María)

Aukafundur 1980

Haldinn í Stóragerði 3 eftir göngu 2. febrúar 1980. Rætt um tilhögun þorrablóts Vegmóðs. Allir heim að æfa! Ákveðið að göngur yrðu á laugardögum framvegis kl. 13:00 (1 e.h.) þetta starfsár.
Rvík 2. febrúar 1980
Þorbjörg Hilbertsdóttir

16.02.80
Gengið í nýja Seláshverfinu í góðu veðri. Allir voru hressir eftir velheppnað þorrablót sem haldið var kvöldið áður hjá Bóa og Ellu. (Karl Óskar og vinur! Gunnar Már)

23.02.80
Hittast átti við Fossvogskapellu. Reynir, Svana og Sævar mættu, en þau fóru keyrandi að Borgarholtsbraut 38 og gengu þaðan um Kópavog í suddarigningu.

01.03.80
Gengið  eftir Keldnaholti í átt að Gufunesi í ágætu veðri. (Ásta María, Þórólfur jr., Heimir, Óli, Engilbert og Krissa)

08.03.80
Gengið um Arnarnes í ágætu veðri en sullfærð. Kaffi hjá Svönu. (Hörður, Þórólfur jr., Karl Óskar og Gunnar Már, jú og Ásta María og Helgusonur)

15.03.80
Gengið frá Vífilsstaðavegi um Búðahverfi. Sumir fóru stóran hring en aðrir lítinn og enn aðrir villtust!! Já, veður var gott, en drulla, þar sem vegi sleppti. (Karl Óskar og Gunnar Már)
22.03.80
Gengið frá Setbergsvegi við Hafnarfjarðarveg. Sumir gengu stutt og fóru í "hundana", aðrir gengu lengra og enn aðrir fóru upp að Urriðavatni. Sól og gott veður.

29.03.80
Farið í átt að Jósepsdal í dýrðlegu veðri, sól og blíðu. Sumir gengu en aðrir voru á skíðum og fóru mislangt. Bói og Ella á hvítu "rúgbrauði". (Gunnar Már, Karl Óskar og Ásta M.)

11.04.80
Gengið í Seljunum í Breiðholti í ágætu veðri. Kaffi hjá Fanneyju og Þráni í nýja húsinu. (Karl Óskar og kunningi hans)

19.04.80
Gengið í sumarbústaðahverfinu skammt frá Lögbergi (vinstri megin þegar farið er austur). Ágætt veður en drulla í vegum. Sævar kom hjólandi. (Karl Óskar og Gunnar Már)

26.04.80
Gengið í Öskjuhlíðinni í góðu veðri. Skoðaðar flugvélar og "Læragjá". Sævar kom hjólandi. (Þórólfur jr., Hörður og Majuvinur)

02.05.80
Gengið frá Hönnu í Mosfellssveit og niður í Leirvoginn. Ágætt veður og góð ganga. Kaffi hjá Hönnu á eftir. (Þórólfur jr., Gunnar Már, Óskar Ingi og Karl Óskar)

10.05.80
Gengið í hlýju, en roksömu veðri frá Árbæjarsafni og niður að Rafstöð og upp aftur. Ágætis ganga. Helga Gylfadóttir og synir voru með.



Veturinn 1980-81

Formaður:
Aðalsteinn Helgason



Aðalfundur 1980

Haldinn í Stóragerði 3 eftir göngu 18. október 1980. Formaður: Sævar fjarstaddur. Rætt um vetrarstarfið. Já, Reynir verður einhvern veginn alltaf fundarstjóri. Það tókst að kjósa þorrablótsnefnd: Hanna, Fanney, Jóndi og Sigga G. Hanna bauð húspláss undir "blótið". Ákveðið að ganga á laugardögum kl. 13:00. Helga Svönusystir má koma "stundum og alltaf" í göngu. Aðalsteinn var kosinn formaður með lófaklappi, sem hann því miður heyrði ekki þar sem hann var fjarverandi. Jóndi kosinn varaformaður. Síðan var kaffidragelsi. Dóra Wild tekin í félagið. Ræddi mannskapurinn saman yfir kaffi og með því. (Inneign í banka kr. 1.227.- (gkr.)) 
Rvík 18. október 1980
Þorbjörg Hilbertsdóttir.

E.S. Þ.H. las fundargerð síðasta aðalfundar.

Gönguleiðir 1980 - Haust

18.10.80
Gengið meðfram Elliðaánum og yfir stokkinn, upp með Rafstöðinni og yfir og í hring. Hanna og hríslutínsla. Sól, logn en kalt. (Guðrún Lára, Karl Óskar, Villi og Óskar Ingi)

25.10.80
Gengið í Rauðhólunum, yfir brúna og snúið við þar skammt frá. Ágætt veður, en hrollkalt. Urðum að ganga rösklega til að hitna. Hanna í London. (Villi og Karl Óskar)

01.11.80
Lagt í hann fyrir vestan Sundlaug Hafnarfjarðar. Veður skaplegt, lentum þó í hagli. Hressandi ganga fyrir suma syfjaða næturgelti. Hanna er núna í Eyjum. Sigga og Jóndi eru að flytja. Kaffi hjá Valgerði og Skarphéðni. Já, sumir fóru í sund. (Helga Gylfadóttir - Villi og Óskar Ingi)

08.11.80
Sigga og Óskar eiga gullbrúðkaupsafmæli. Kaffi og huggulegheit um kvöldið í Rauðagerði. - Obba og Þórólfur gengu hitaveitustokkinn að Öskjuhlíð. Eru einhverjir vantrúa?

15.11.80
Gengið í 7 stiga frosti í Hljómskálagarðinum. Endurnar lystalausar á brauðið. Skoðuðum styttur og "grjótgarðinn". (Helga, Hafsteinn og synir + Gerðusonur og Hörður)

22.11.80
Gengið í Fossvogi í ágætu veðri. Frost, logn en sól. Fórum til Bóa í kaffi. (Helga Gylfadóttir)

29.11.80
Ekki gengið.

06.12.80
Rjúpnahæð - Hestar fá hestabrauð. Kalt. Hressandi. Kaffi hjá Þráni og Fanneyju. (Karl Óskar og Guðrún Lára)
13.12.80
Gengið á Miklatúni. Hirtir græðlingar eða afklippur af Alaskavíði.  
 Gönguleiðir 1981 - Vor

03.01.81
Obba gekk að heiman og upp í Öskjuhlíð. Sá engan? Frost og smá skafrenningur.

10.01.81
Gengið í Laugardal. Gengið í Grasagarðinum. (Karl Óskar)

16.01.81
Gengið frá Loftleiðahótelinu út í "Læragjá" í ágætis vetrarveðri. Kaffi hjá Svönu og Reyni. Sigríður Ósk fær "Óskarsverðlaun". (Karl Óskar, Villi og Krissa)

31.01.81
Gengið hjá Rauðavatni. Fengum á okkur hellidembu.

07.02.81
Gengið hitaveitustokkinn frá Grensásdeild, rétt að Fáksheimilinu. Síðan í kaffi til Siggu og Óskars. (Karl Óskar)

21.02.81
Hitaveitustokkurinn í Mosfellssveit "prufaður". Sól en napurt. Helga Thoroddsen á Stórateig fær klapp fyrir spilamennskuna!! Kaffi hjá Hönnu. 

NB: Þetta er "snjóaveturinn" mikli. Þess vegna eru hitaveitustokkar vinsælir göngustaðir.

07.03.81
Miklatún (Klambratún).

14.03.81
Gengið fyrir neðan Árbæjarskóla - sól en kuldi. Hestabrauð til hestamanns!! (Karl Óskar)

28.03.81
Gengið sunnan megin við Elliðavatn. Gott veður. Færðin aftur misjöfn -"drudla" - drulla - klaki með rennandi vatni yfir - rennblautt holt en veður gott. Já, og stórir snjóskaflar. Kaffi hjá Fanneyju á eftir. (Karl Óskar)

Þorrablót 1981

Þorri var blótaður 9. febrúar hjá Fanneyju og Þráni í Fífuseli. Fínn matur. Ágætis kvöldstund. Bói sýndi Grænlandsmyndir. Sagðir brandarar og margt fleira. "Landnemarnir" gerðu þó strik í reikninginn. Úti var skafrenningur og snjókoma.

(Maturinn var keyptur í búð. Er miklu hagstæðara en að kaupa t.d. í Múlakaffi)

Fullorðin 	Kr.	35.-
Börn	-"-	17.-
 

Veturinn 1881-82

Formaður:
Þorbjörg Hilbertsdóttir



Aðalfundur 1981

Fundur settur 4. október í Stórholti 47 hjá Ninnu og Aðalsteini. Sævar snarlega kosinn fundarstjóri. Aðalsteinn formaður hélt ræðu um liðið starfsár. Þessi var góð! Síðan las Obba síðustu fundargerð og hún samþykkt. Ekki þarf að endurskoða reikninga, það var gert í fyrra!! Sævar enn fundarstjóri. Obba kom með innskot: Er meiningin að klúbburinn haldi áfram, miðað við fámenni í undanfarandi göngum? Fjörugar umræður spunnust um tilhögun klúbbstarfsins. Margir tóku til máls og allt í hrærigraut. En áfram skal haldið. Kosin var gönguleiðanefnd: Sævar, Fanney og Valgerður. Klapp. Göngudagar verða á sunnudögum kl. 13:00. Stutt ganga og létt í vondu veðri en löng og erfið í góðu veðri. Formaður metur hvort veður er vont eða gott! Þorrablótsnefnd: Hanna (húsnæði), Reynir og Obba. Leikhúsnefnd: Svana og Sævar. Frekasta manneskjan kosin formaður: Þorbjörg Hilbertsdóttir = einræðisherra Vegmóðs!! Prjónahúfunefnd: Valgerður Björnsdóttir: Húfur rauðar með bláum dúsk! Kaffidragelsi. Síðan var sest að hlaðborði og hver bjargaði sér sem betur gat. Fjölmenni mikið var á fundinum. Fundi slitið.
Rvík 11. október 1981
Þorbjörg Hilbertsdóttir.

Gönguleiðir 1981 - Haust

11.10.81 - sunnudagur
Veður kalt, þurrt, vindur en sól. Vel mætt fyrir ofan Lögberg, gengið að Kópaseli. Þórólfarnir hlupu upp á topp! (Þórólfur jr., Guðrún Lára og Hörður)

18.10.81 - sunnudagur
Gengið frá Hafravatni: Upp => Þórólfarnir - langt = Sævar - mislangt = við hin. Heyrðum við svanagarg eða hundgá? Veður ljómandi gott, logn og milt. Kaffi í Domus Medica (Barðstrendingafélagið). (Þórólfur jr.)
 
25.10.81
Gengið í skóginum við Rauðavatn í góðu veðri. Fín ganga. (Guðrún Lára, Karl Óskar)

Október 1981
Leikhús: Sáum Jóa í Iðnó! Hann sá okkur ekki!!!!

01.11.81
Gengið upp - kringum og fram og til baka hjá Vífilsstaðavatni. Sumir gengu á ís! Veður ljómandi gott - logn og sól. Kaffi hjá Skarpa og Valgerði (Karl Óskar og Þórólfur jr.)

08.11.81
Gengið kringum Geirshólma í rigningu en mildu veðri. Landflæmið kannað. Illa mætt. Er fólk hrætt við rigningu? (Karl Óskar og Gunnar Már)

15.11.81
Gengum Korpúlfsstaðaafleggjarann niðrúr! Alhvít jörð en gott veður. Hressandi mjög svo. (Gunnar Már, Karl Óskar og Þórólfur jr.)


22.11.81
Gengið inni í Rauðhólum. Upp og niður, út og suður. Kalt. Frost, en sól og lítill vindur, samt ekki logn. Ninna kvikmyndatökumaður. (Karl Óskar, Þórólfur jr. og Gunnar Már gekk nokkur skref, svaf annars í bílnum)

29.11.81
Gengið frá Silungapollsafleggjara í Heiðmörk. Ágætt veður, snjór yfir öllu. Þórólfur jr. skreppur út í "virkið". Hressandi! Kaffi hjá Óskari og Siggu. (Karl Óskar og Þórólfur jr.)

06.12.81
Gengum í ágætis veðri. Logn en aðeins að byrja að frjósa. (Hörður) Gengum frá Barónsstíg niður Laugaveg - Bankastræti - Austurstræti - Aðalstræti - Vesturgötu (stutt) og til baka úr Vesturgötu - Hafnarstræti - Austurstræti - Lækjargötu - upp Amtmannsstíg, upp á Bergstaðastræti (í Rán!) og svo upp Skólavörðustíg inn á Grettisgötu - niður Klapparstíg og síðan inn Laugaveg að bílnum við Barónsstíg!! Vel gert! 1 1/2 klst.

13.12.81
Gengið frá hitaveitugeymunum í Öskjuhlíð í sól, logni og frosti. Gengið sem leið liggur niður að Fossvogi, þaðan í kirkjugarðinn og gengum að leiðum vina og ættingja. Gangan tók 1 1/2 klst. Fín en fámenn ganga.

20.12.81
Fjölskyldan í Stóragerði 3 borðaði hádegismat á Hótel Loftleiðum. Á eftir gengum við í Nauthólsvík og skoðuðum "Volgu". Okkur dauðlangaði að skella okkur ofaní!! Kalt og rok svo að gengið var stutt. (Karl Óskar og Gunnar Már)

Gönguleiðir 1982 - Vor

03.01.82
Gengið frá brúnni í Rauðhólunum í sól og ca. 10 stiga frosti en logni! Napurt en gott að hreyfa sig eftir jólaofátið! (Gunnar Már og Karl Óskar)

11.01.82
Gengið á og við Rauðavatn. Þoka var mikil. Ef til vill hafa fleiri mætt? Margt býr í þokunni!! Kaffi í Stóragerði eftir göngu. (Gunnar Már og Karl Óskar)

17.01.82
Gengið frá "hliðinu" inn í Heiðmörk, Vífilsstaðamegin. Veður sæmilegt. Slydda. (Guðrún Lára)

11.01.82
Gengið í góðu veðri (aðeins að byrja að frysta) frá Korpúlfsstöðum í austur framhjá trönum ofaní fjöru. Vorum í skotlínu með bílana! Urðum að færa þá! Sigga Ó. sér "lúðu" í fjörunni (plast). Þráinn og Þórólfur fóru út í sker. Skemmtilegt umhverfi (Mamma Þráins, Karl Óskar og Gunnar Már)

31.01.82
Gengið upp brekkuna í átt að Úlfarsfelli. Slydduslabb og rigning. Hressandi samt. (Gunnar Már, Karl Óskar og Þráins mamma)
07.02.82
Gengið út á Álftanes. Hressandi. Sól og frost en hríðarveður í fjarlægð. Sluppum við él. Aukakaffi í Stóragerði. (Gunnar Már og Karl Óskar)

14.02.82
Þorrablót.

21.02.82
Gengið í góðu veðri, en drullu frá Fífuhvammsvegi í átt að hesthúsunum í Kópavogi. Miklar manna- hesta- og bílaferðir! Góð ganga í góðu lofti! (Gunnar Már og Karl Óskar)

28.02.82
Gengið veginn hjá Engi. Ágætis veður, sól annað slagið. Skyldu skrúfurnar í hitaveitutönkunum hafa losnað?? Það vita Þórólfur og Bói!! (Gunnar Már og Karl Óskar)

07.03.82
Gengið frá gömlu, nei nýju rafstöðinni við Elliðaár (þeirri ljótari!) í grenjandi rigningu en ágætu veðri. Mjög hressandi andlitsnudd. (Gunnar Már og Karl Óskar)

14.03.82
Gengið um Ártúnsholt, nýju lóðirnar skoðaðar. Gott veður. (Karl Óskar og Hörður)

28.03.82
Gengið frá Geithálsi í ágætu veðri. Sumir gengu langt, aðrir gengu lengra. (Karl Óskar og Gunnar Már)

04.04.82
Gengið frá afleggjaranum hjá Silungapolli í átt að Heiðmörk. Gott veður. (Karl Óskar og Gunnar Már)

18.04.82
Gengið í austur og vestur af Rjúpnahæð í ágætis veðri. Borgin baðaði í sólskini við fætur okkar! Enda vorum við hátt uppi! Kaffi hjá Fanneyju og Þráni. Færðist þar heldur betur fjör í blómapottinn og skellti hann sér í gólfið! (Karl Óskar og Gunnar Már)

25.04.82
Gengið frá brúnni í Rauðhólum. (Guðrún Lára)

02.05.82
Ekki gengið. Frost - rok og kuldi.

09.05.82
Gengið hjá Rauðavatni. Nú er loks farið að hlýna. 6 stiga hiti í Reykjavík. Ágætis ganga. (Gunnar Már og Karl Óskar)



16.05.82
Gengum frá Keldnaholti í sunnanvindi og að nýja kirkjugarðinum í Gufunesi. Sumir gengu ögn lengra. Hressandi ganga. Kaffi hjá Siggu Ó. Rætt um Viðeyjarferð í júní. Óskírð Skarphéðinsdóttir kom í kaffi! Einnig Ásta Þ. (Guðrún Lára, Karl Óskar og Gunnar Már)

Þorrablót 1982

Sunnudaginn 14. febrúar var þorri blótaður í Byggðarholti í Mosfellssveit hjá Hönnu en Grímur var fjarverandi. Maturinn var góður og vel útilátinn að vanda (Kjötmiðstöðin). Sævar sýndi Ameríkumyndir. Jóndi sýndi kvikmyndir. Ágæt kvöldstund. Snjór úti og fallegt veður.

Fullorðin 	Kr.	61.-
Börn	-"-	30.-


Veturinn 1982-83

Formaður:
Reynir Gísli Karlsson

 

Aðalfundur 1982

Haldinn 3. október 1982 í Stóragerði 3 eftir göngu. Þ.H. heilsuleysið uppmálað! R.G.K. kosinn fundarstjóri. Hefur það ekki skeð áður??! "Stjórinn" mælir nokkur vel valin orð yfir "hjörðina" því að hátt er jarmað enda vel mætt! Síðan taka við nefndarkosningar. Þorrablótsnefnd: Ninna, Obba, Sigga G. og Gunnar Már! Gönguleiðanefnd var Vegmóði til sóma og að sjálfsögðu endurkosin! Sævar, Fanney og Valgerður. Prjónahúfunefnd: Valgerður. Hvar eru rauðu húfurnar með bláu dúskunum?! Valgerður ekki endurkjörin í prjónahúfunefnd! Ef til vill var leikhúsnefnd endurkosin. Hún kom okkur einu sinni í leikhús (Sævar og Svana). Það gleymdist að ákveða hvar þorrablótið ætti að vera! Nú var stungið upp á formannsefni. Stungið var upp á Reyni. Hann var orðinn formaður 2 sek. seinna. Mótmæli Svönu og Obbu ekki tekin til greina. Síðan sagði fundarstjóri: "Önnur mál!" María Jóna spurði hvort hann ætlaði að tala dönsku! Hann var lúmskur þessi! Göngudagar: Sunnudagar kl. 13:00. Allir sammál, nema Obba sem vill laugardaga! Fanney kosinn vararitari í 2 mánuði á meðan aðalritari (kommúnistaflokksins!!) er á annarri löppinni. Nú spurði fráfarandi formaður (Obba) hvort það ætti ekki að klappa fráfarandi formanni lof í eyra!!! Klapp - Klapp (Það heitir víst lófa). Næst á dagskrá: Inntaka nýrra félaga. Elínu Birnu Skarphéðinsdóttur var boðið að ganga í félagið, en hún afþakkaði gott boð! Ætlar að hugsa málið! Ingibjörgu Björnsdóttur var boðin þátttaka og hafði hún vit á að þiggja boðið! Klöppuð inn. Nú sagði nýkjörinn formaður R.G.K. að hann þakkaði fráfarandi formanni (Obbu) vel unnin störf, meira að segja hjartanlega, þótt þau hefðu verið svona upp og niður brekkuna! Þessu ná bara Vegmóðingar! Vegmæddir! Nú var aftur klapp! Það var reyndar byrjað á kaffidragelsi og kaffidrykkju. Allt komst þó til skila um síðir. Fundi slitið. Mjög vel mætt.

Gert í Reykjavík, 3. október 1982
Þorbjörg Hilbertsdóttir

Gönguleiðir 1982 - Haust
03.10.82
Gengið langleiðina að Langavatni frá Geithálsi. Gott veður en súld. Kaffi í Stóragerði 3 og aðalfundur. (Gunnar Már, Karl Óskar, Guðrún Lára og Elín Birna)

(Fanney skrifaði göngurnar 10. okt.- 14. nóv.)

10.10.82
Gengið var í sól og blíðu haustveðri upp á Úlfarsfell. Voru margir orðnir fáklæddir mjög er á toppinn kom - höfðu dritað flíkum sínum hér og hvar á uppgöngunni, en hirtu þær jafnharðan í niðurgöngunni. (Gunnar Már)

17.10.82
Gengið var í sumarbústaðahverfinu fyrir austan Gunnarshólma - Elliðakot. Hvasst var og húðarigning. (Gunnar Már og Karl Óskar)

24.10.82
Í dag var slydda á köflum og gránuðu hæstu toppar Reykjavíkurborgar, svo sem Breiðholt og Heiðmörk og gengum við þar í dag. Hófum göngu við hliðið Vífilsstaðamegin en enduðum gönguna með því að skoða Maríuhellana. (Gunnar Már og Karl Óskar)
30.10.82
Í grenjandi rigningu og hvassviðri gengum við um Öskjuhlíðina. Meðan við vorum að tygja okkur í rokinu og rigningunni gerðum við okkur ljóst að gott er að eiga stóran bíl, þar sem búningsklefinn er í skottinu (Oldsmobil). Horfðum við öfundaraugum á Þórólf þar sem hann brynjaði sig regnkápu í skjóli í uppljómuðu skottinu á meðan regnkápurnar okkar hálffuku og rifnuðu. Sigga Ó. dundaði við kveðskap á göngunni:
	
	Röltum við í rigningu
	raun er hér að rata.
	Rassblautir úr Öskjuhlíð
	komum við til baka.

07.11.82
Gengið var um Rauðhólana í mildu og góðu veðri. Sævar hljóp 6 1/2 km. Sumir bjuggu sig undir að ganga fram á dys Geirfinns, en aðrir tóku þessu rólega og nutu veðurblíðunnar og göngunnar. (Bóa sýndist reyndar hann sjá tröllskessu hlaupandi (stikandi) í áttina að bílunum???) Kaffi hjá "Tröllskessunni" á eftir. (Gunnar Már og Karl Óskar)

14.11.82
Á Álftanes var ferðinni heitið í dag. Veðrið var bjart, kyrrt og ekki mjög kalt. Lagt var upp í göngu frá Bjarnastaðaskóla. Ekki var samstaðan mikil í hópnum því að hann dreifðist um byggðina í 4 eða 5 minni hópa. (Guðrún Lára, Gunnar Már og Karl Óskar)

21.11.82
Gengið "niður" Vatnsendahæð! Kuldi. Frost og dulítill vindur. Það beit í kinnar.

28.11.82
Gengið "hægra" megin fyrir ofan Lögberg. Snjór á jörðu og svalt. Það sprakk á Sævari og Ninnu!! Ninna snéri við, en Sævar komst alla leið. Rauði "kelerísbíllinn"!! (Karl Óskar og Gunnar Már)

05.12.82
Gengið frá Valhúsaskóla á Seltjarnarnesi. Logn - sól en frost. Róleg ganga hjá flestum. Ásta (amma!) mætti og "skellti" Gunnar Már henni! (Gunnar Már og Karl Óskar. Jú, og Guðrún Lára og Elín Birna)

12.12.82
Gengið frá kirkjugarðinum í Hafnarfirði. Sumir gengu ekkert, aðrir stutt, en aðrir lengra og enn aðrir lengst. Veður gott en svalt. Frost. Kaffið var hjá Svönu og Reyni (þó að hann sæist ekki!) Hanna og Villi komu í kaffi. (Karl Óskar, Gunnar Már, Guðrún Lára, Ásta María, Guðjón Karl, Þórólfur jr. og Hörður)

Gönguleiðir 1983 - Vor

Miklir umhleypingar, mikill snjór og erfið umferð varð þess valdandi að ekki var farið að ganga fyrr en 16. janúar 1983



16.01.83
Gengið í kafsnjó hjá Engi. Gott veður og snjóuppstytta á meðan við gengum. Tröllin í fjöllunum voru að hrópa (svo sagði Gunnar Már) Ís-rallíkross keppni á Leirtjörn. Reynir og Þórólfur komu með hestastóð á hælunum! Hressandi ganga. Kaffi í Rauðagerði. (Gunnar Már og Karl Óskar)

23.01.83
Gengið frá Lofleiðahótelinu í Nauthólsvík. Ágætis veður miðað við veðurfar undanfarið. Talsvert hefur hlánað, ja reyndar mikið en óvíst að það standi lengi. Ákveðið var að hafa þorrablótið hjá Svönu og Reyni næsta laugardag. (Gunnar Már, Karl Óskar, Óskar Ingi, Ásta María og vinkona hennar)

30.01.83
Gengið og skíðað á Miklatúni í frosti en logni. Á eftir var farið í kaffi á Kjarvalsstaði. (Karl Óskar og Þórdís, dóttir Ingibjargar)

06.02.83
Gengum í stóran, stóran hring á Rjúpna- eða Vatnsendahæð! Frost nokkuð (ca. 7 stig), logn og ljómandi ganga. Fámennt, en góðmennt!! (Karl Óskar)

13.02.83
Gengið inn í Heiðmörk (Rauðhólamegin). Rok og rigning. Stutt ganga en nóg til að allir urðu blautir. Kaffi hjá Siggu og Jónda á eftir. (Gunnar Már og Karl Óskar)

20.02.83
Gengið í ljómandi veðri hægra megin fyrir neðan Lögberg! Alveg logn og blíða. (Karl Óskar, Gunnar Már, Villi og Sigurlaug Þórisdóttir)

27.02.83
Reynir á afmæli. Skíðað á Miklatúni. Óskar Þ. vígir skíðin sín, stendur sig eins og herforingi. Sól og gott veður. Svana og Reynir í Skálafelli. Sævar skokkar í átt að Lyklafelli. Fjölbreytt ganga! (Gunnar Már á þotu og Karl Óskar á skíðum)

06.03.83
Þórólfur jr. á afmæli. Skíðað á Miklatúni í ljómandi veðri. Fanney komin á skíði. "Rauða hættan" með frekjuskap! Allir í ljómandi skapi. Ásta amma var áhorfandi. 	

13.03.83
Gengið í grenjandi rigningu upp í Skarpahús! Síðan gengið inn í kirkjugarð og niður í Fossvog. Kaffi hjá Ninnu og Aðalsteini. (Gunnar Már, Karl Óskar og Þórólfur jr.)

20.03.83
Skíðað á Miklatúni í ljómandi veðri. Reynir skrifar niður nöfn þeirra sem gengið hafa 5 sinnum vegna Norrænu fjölskyldulandskeppninnar á skíðum. (Karl Óskar)

27.03.83
Ekki gengið. Hörður fermdur.


10.04.83
Gengið á skíðum fyrir ofan Lögbergsrétt í ljómandi veðri í rúmlega 2 klst. Sólskin og blíða. Sævar og Þórólfur jr. skokkuðu. (Karl Óskar)

17.04.83
Gengið í Keldnaholti í norðan nepju. Sól annað slagið, en vindótt! Kaffi hjá Hönnu. (Gunnar Már, Karl Óskar og Þórdís)

Næsta sunnudag var farið á skíði og 1. maí var ekki gengið.

08.05.83
Gengið í grenjandi rigningu og vindi í Öskjuhlíð. Hressandi nudd í andlitið! (Karl Óskar)

15.05.83
Farið upp í Saltvík í góðu veðri. Hlýtt var en rigning með uppstyttu. Farið í eggjaleit: Eitt egg var útkoman. Sumir fóru í "skurðaleik". Óskar "yfirskurðahjálparinn". Allir skiluðu sér í bílana að lokum. Kaffi hjá Valgerði og Skarphéðni. (Karl Óskar)

Þorrablót 1983

Þorri var blótaður 29. janúar 1983 á Borgarholtsbraut 38 hjá Svönu og Reyni. Góður matur. Gott hljóð í fólki. Ýmislegt sér til gamans gert. Nokkrir horfðu á sjónvarpið (Oklahoma!), aðrir fóru í leiki og svo var rabbað saman. Ungviðið skemmti sér hið besta og stóð sig með prýði. (Sú breyting varð á þorrablótsnefnd að vegna veikinda Ninnu, hljóp Svana í skarðið og léði okkur einnig húsaskjól. Nefndina skipuðu því Svana og Obba) Matur var keyptur í versluninni Víði í Starmýri. Matur, gos o.s.frv. kostaði 125 kr.- pr. mann.

30. janúar 1983,
Þorbjörg Hilbertsdóttir
  


Veturinn 1983-84

Formaður:
Ólafur Haraldur Óskarsson



Aðalfundur 1983

15 ár frá stofnun Vegmóðs. - Aðalfundur var haldinn 2. október hjá Reyni formanni að lokinni göngu í Heiðmörk. Formaður var kosinn fundarstjóri og hóf hann fundinn með því að "lesa" skýrslu formanns. Gekk það fljótt fyrir sig. Þá las Sævar upp síðustu fundargerð vegna hælisvistar Obbu í Hveragerði og var Fanneyju síðan falin ritarastörf í fjarveru hennar í haust. Næst var kosning formanns 1983-84. Stungið var upp á Bóa og hann neitaði ekki - gat það ekki - var úti í Svíþjóð. Hann var klappaður inn í embættið. Næst voru það nefndirnar sem teknar voru fyrir og var það fljótgert. Maja var með skilaboð frá Ninnu, sem lá heima í flensu, að hún vildi vera í öllum nefndum og hafa þorrablótið. Var hún sett í þorrablótsnefnd og má hún velja sér hjálparmenn. Gönguleiðanefnd: Ingibjörg hrósaði yfirliti gönguleiðanefndar síðan í fyrra og var því samþykkt að nefndin skyldi hvíla sig þetta ár. Leikhúsnefnd: Sú sama. Rætt var um að fara í Þjóðleikhúsið og sjá "Skvaldur" í vikunni 17.-22. október. Stungið var upp á að Obba skryppi þá í bæinn og flyti með, kom þá aumleg stuna frá Þórólfi stóra - eldri. Ákveðið var að ganga á sunnudögum kl 13:00 eins og síðastliðið ár. Talað var um að reyna að koma því við að fara í Viðeyjarferð í vor. Inntaka nýrra félaga: Dísu og Birni var boðin innganga og þáðu þau gott boð og var klappað fyrir því. Ekkert kaffidragelsi. Konur völdu sér kaffidaga. Þær sem ekki mættu voru settar á kaffidaga og reynt að taka tillit til aðstæðna þeirra. Önnur mál: Reyni vantar hrós fyrir formannsstörf - engar undirtektir. Óskar Þ. kemur með tillögu um nýja deild innan klúbbsins - Skíðaglópa. Klappað fyrir því! Í framhaldi af því var rætt um að á skíðatímanum mætti kljúfa hópinn - þeir sem ganga og þeir sem fara á skíði. Ganga verði ákveðin hjá formanni og honum tilkynnt hverjir ætli á skíði og hvert. Verður þá merkt við viðkomandi skíðamenn. Þetta var samþykkt. Sævar lagði fram yfirlit yfir göngutíðni félaga árin 1970-83 frá Obbu, þó með því fororði að þetta væri aðeins til fróðleiks og skemmtunar og félagar ættu ekki að taka þetta nærri sér! Þó fór svo að sumir ofmetnuðust en Þráinn var mjög óánægður með þessar "persónunjósnir" sem þar að auki voru orðnar tölvufestar. Hann gerði einnig athugasemd við það að hann gæti ekki séð að hann hafi fengið umsaminn 1/2 fyrir að mæta á staðinn og sitja inni í bíl og reykja og lesa. Hann hafði lægsta göngutíðni og ákvað því að standa sig betur næstu 15 árin. Loks tókst að þagga niður í Þráni og slíta fundi. Reynir fékk klapp fyrir fundarstjórn.

Reykjavík, 2. október 1983,
Fanney Óskarsdóttir

Gönguleiðir 1983 - Haust

02.10.83
Hittumst við Heiðmerkurhliðið Vífilsstaðamegin. Gengið og skokkað í nokkuð hlýju veðri, eilítil gola. (Karl Óskar, Gunnar Már, Óskar Ingi og Snotra, Þórólfur jr., Björn og Dísa)

09.10.83
Við röltum í Heiðmörk frá Silungapolli og að fjárbyrgi Jóns bónda í Breiðholti. Milt og gott haustveður. Svana og Reynir gengu í sumarbústaðahverfinu, sem er aðeins austar og hægra megin. (Karl Óskar, Gunnar Már og Þórólfur jr.)



16.10.83
Í dag var bjartviðri en hvasst og fórum við upp í Bláfjöll í hellaleit. Þar var mjög kalt og hvasst og snjór á jörðu. Ninna hljóp eins og hind þvers og kruss yfir hraunið í leit að hellismunnum. Fundust þeir að lokum og flestir réðust til inngöngu. (Langintes og Dropasteinahellir) (Karl Óskar, Gunnar Már, Dísa, Björn og Þórólfur jr.)

 23.10.83
Við hittumst við Bjarnastaðaskóla á Álftanesi. Veðrið var milt og bjart og snjóföl á jörðu. Við gengum í fjörunni fyrir neðan byggðina og fundum við krækling, skeljar og sumir fundu nafna sína (þöngulhausa). (Dísa, Björn, Karl Óskar og Gunnar Már)

28.10.83
Við fórum í nafni Vegmóðs í Þjóðleikhúsið að sjá Skvaldur. Kaffitár hjá Bóa og Ingu á eftir. Svana, Reynir, Sigga, Jóndi, Dolli, Dóra, Maja, Sævar, Sigga Ó., Skarpi, Valla (litu upp úr byggingarvinnunni, sem snöggvast), Fanney, Þráinn, Bói, Inga, Dísa og Björn.

30.10.83
"Læragjá" var áfangastaður í dag. Milt veður var og sólin hellti geislum sínum yfir hópinn í göngu í Öskjuhlíð. Obba var aðalstjarnan - var í helgarfríi frá Hælinu og mætti. Fólk þarf að hafa misjafnlega mikið fyrir því að vekja eftirtekt. (Þórólfur jr., Dísa, Björn, Gunnar Már og Karl Óskar)

06.11.83
Á Miklatúni var gengið og skíðað. Karl Óskar kominn á gönguskíði. Veður var bjart og yndislegt. Á eftri var farið á basar Húnvetningafélagsins, en Obba fór í "Kanann" á Kjarvalsstöðum og Þórólfur með henni. (Dísa, Björn, Karl Óskar og Gunnar Már)

13.11.83
Í dag hittumst við við Fáksheimilið og gengum um Elliðaárdalinn. Þoka grúfði yfir - en annars var veðrið einkar milt og gott. (Dísa, Björn, Karl Óskar og Gunnar Már)

20.11.83
Gengið var á Vatnsendahæð í norðaustur og niður í sumarbústaðahverfi við Elliðavatn. Þórólfarnir gengu í öfuga átt. Mjög góð og löng ganga í blíðskapar veðri og frosti. Kaffi hjá Ingibjörgu og Bóa. (Dísa, Karl Óskar, Gunnar Már og Þórólfur jr.)

27.11.83
Úff ... hittzt - hittst - hitt ... við Íþróttahöllina í Laugardal. Frost og snjór á jörðu. Sumir voru á gönguskíðum en aðrir á skóm!! (Gunnar Már og Karl Óskar voru ekki mættir - Dísa og Björn)

04.12.83
Gengið í Rauðhólunum í ágætu veðri, frosti en alveg logni. Sævar skilar sér ekki svo að Obba og Þórólfur jr. fara að leita!! Hann skilar sér sjálfur. Fór hringinn!! (Dísa og Björn)

11.12.83
Gengið í "hring" hjá Árbæjarsafni í ljómandi veðri. Logn og snjór á jörðu. Farið inn í torfbæ sem skiptar skoðanir voru um! Kaffi hjá Siggu og Óskari. (Karl Óskar, Gunnar Már, Björn og Dísa)
18.12.83
Gengið frá kirkjugarði Hafnarfjarðar í frostnepju. Stormuðum undan vindi og niður í Hafnarfjörð. Hressandi ganga. (Björn og Dísa)

Gönguleiðir 1984 - Vor

08.01.84
Leiðindaveður, mikill snjór, kalt og hált, samt var reynt að ganga upp í Mosfellssveit. Kaffi átti að vera hjá Hönnu en hún var veik svo að kaffi var í Rauðagerði. (Guðrún Lára, Elín Birna, Gunnar Már og Óskar Ingi)

15.01.84
Gengið og skíðað fyrir ofan Lögberg, hægra megin. Frost og yfir 10 stiga gaddur en fallegt veður. Ofsaleg bit í kinnar! Margir voru á skíðum og göngu. (Dísa, Björn, Gunnar Már og Karl Óskar)

22.01.84
Mjög slæmt veður. Snjókoma og ófærð. Hver gekk frá sínu heimili! Allt í rúst!!!

29.01.84
Gengið í Rauðavatnsskógi í snjó og sól! Ljómandi veður og hressandi ganga. (Karl Óskar og Gunnar Már)

05.02.84
Ekki gengið. Þorrablót hjá Ninnu og Aðalsteini.

12.02.84
Gengið frá Bústaðakirkju (nema bílastæðinu!!), eftir hitaveitustokknum til vesturs. Mikil hálka (nema á stokknum) en veður ágætt. Sá til sólar. Sumir verða kaffiþyrstir og bregða sér í Stóragerði 3. (Gunnar Már, Karl Óskar, Dísa og Björn)

19.02.84
Gengið út um allar trissur! Flestir voru á Miklatúni, nokkrir í Skálafelli, tveir við Rauðavatn og einn í Árbænum! Veður var gott. Dísa fékk 2. verðlaun fyrir skíðagöngu á Miklatúni. Kaffi hjá Fanneyju og Þráni. (Karl Óskar, Dísa, Björn, Guðjón Karl og Ásta María)

26.02.84
Ekki gengið en hittst í fimmtugsafmæli Reynis.

04.03.84
Bolla! Bolla! Hittumst í Lækjargötu og gengum meðfram tjörninni út að Hringbraut og inn í gamla kirkjugarðinn og vitjuðum leiða framliðinna forfeðra undir stjórn Óskars Þorkelssonar. Þaðan lá leiðin aftur niður í miðbæ og sáum við hann í öðru ljósi en venjulega þar sem við heyrðum sögu margra húsanna frá Óskari Þorkelssyni. Hressó sogaði liðið til sín á endanum í bollukaffi. (Gunnar Már, Karl Óskar, Ásta María, Björn og Dísa)



11.03.84
Flestir gengu vestur í Slipp og um höfnina, en aðrir voru í Skálafelli og Lögbergi á skíðum. Kaffi hjá Obbu og Þórólfi. (Björn, Dísa, Karl Óskar, Gunnar Már (Guðrún Lára og Elín Birna))

18.03.84
Gengið var í grenjandi rigningu og roki afleggjarann upp í Gufuneskirkjugarð, gengið aðeins um hann og snúið við og gengið til baka. Hressiganga. Einkennilegt hvað við höfum oft heimsótt kirkjugarðana undanfarið - skyldi einhver vera orðinn óþreyjufullur??? (Gunnar Már)

25.03.84
Farið var á skíði í sólskini og góðu veðri á Miklatún. Bói, Ingibjörg og krakkarnir fóru fyrir hádegi út fyrir bæinn á skíði. (Karl Óskar, Gunnar Már og Maja)

01.04.84
Grenjandi rigning og slagveður og ekki gengið.

08.04.84
Hittumst við Úlfarsfell og gengum áleiðis upp. (Karl Óskar, Gunnar Már, Björn og Dísa og Sponni spræna)

15.04.84
Gengið var í sumarbústaðhverfinu austan Gunnarshólma. Gengum í áttina að Elliðakoti. Óskar gekk alla leið (ekki vitað um Sævar) Ninnukaffi var hjá Sigguömmu. (Björn, Sponni, Karl Óskar, Pétur Óli, vinur K.Ó. og Gunnar Már)

29.04.84
Við gengum út í Geldinganes. Hittum á nesinu Hjálparsveit Seltjarnarness. Veður var hvasst með skúrum. (Karl Óskar, Björn, Dísa, Óskar Ingi, Sponni, Brúnó og Snotra (hundar))

06.05.84
Gengið í Búrfellsgjá frá vatnsbóli Hafnfirðinga í ágætis veðri. Löng og góð ganga hjá flestum. Sigga Ó. og Obba gengu styst og Ásta Þ. sat í bílnum. Sænskur maður, Allan Janson var með í för (kunningi Bóa og Ingibjargar). Kaffi hjá Valgerði og Skarphéðni í nýja húsinu. (Karl Óskar, Gunnar Már, Dísa og Björn)

13.05.84
Gengið í ágætu veðri sunnan við Straumsvík. Andvari með hellidembu á milli. Grásleppukarl í vörinni, grásleppur við kofa og margt annað bar fyrir augu. Erum við orðnar fiskifælur?!!!! (Pólarlax) (Gunnar Már, Karl Óskar, Björn og Dísa)

20.05.84
Gengið í Gálgahrauni. Sól en strekkingur. Verið í sólbaði í hrauninu. (Dísa, Björn og vinur hans)



27.05.84
Gengið í fjöru á Seltjarnarnesi. Hlýtt og gott veður. Ágætis ganga. Afmæliskaffi hjá Sævari á eftir. (Björn, Dísa, Gunnar Már, Karl Óskar, sonarsonur Aðalsteins og tengdadóttir)

Þorrablót 1984

Þorrablót var haldið 5. febrúar hjá Ninnu og Aðalsteini í Stórholti 47. Byrjað var að borða kl. rúmlega 18:00. Síðan sýndi Obba skuggamyndir úr Vegmóðsgöngum á meðan fólk var að jafna sig eftir fyrstu lotu af þorramatnum. Síðan var spurningaþátturinn "Já og nei" + tveir með snuð!! undir stjórn Obbu, Ninnu og Fanneyjar. Svo sungu Fanney og Ninna "Þorraþras" eftir Sigríði Ólafsdóttur og Jóndi spilaði undir. Var þetta bráðsnjall bragur um Vegmóðsfélaga. Gott hjá þér, Sigga! Síðan var frjálst framtak. Kvað þar mest að Bóa og Sævari! Nú var drukkið kaffi og borðað meðlæti. Litlu börnin skelltu upp tískusýningu sem endaði með að flestir voru orðnir með. Að síðustu sýndi Jóndi kvikmyndir úr gönguferðum og Grænlandsferðarmyndir. Voru allir mettir á sál og líkama er nálgast tók miðnætti. Fór fólk að huga að heimferð eftir ánægjulegt blót. Var nú byrjað að snjóa svo að eins gott var að koma sér heim. Skemmtu allir sér hið bezta og var matnum gerð góð skil.
Reykjavík 14. febrúar 1984
Þorbjörg Hilbertsdóttir
E.S.
Skammturinn var á kr. 220.- og var keyptur í Versluninni Víði.

Dagskrá:

1. Át kl. 18:00
2. Spurningaþátturinn Já og nei. Obba spyr, Ninna ? og Fanney stigateljari.
3. Bragur um Vegmóðsfélaga eftir Siggu Ó. Fanney syngur og Ninna spilar á gítar.
4. Frjálst framtak
5. Kaffi.
6. Myndasýning (kyrrmyndir og kvikmynd) Obba og Ninna.

Lokaorð: Verið þið blessuð og sæl og passið ykkur á myrkrinu ...

 

Já og nei

1. Var rok og rigning með rósum 30. nóvember 1968? (Já)
2. Fór Þórólfur "big one" niðrúr 14. febrúar 1969? (Nei, 15. febrúar 1969)
3. Hefur Óskar Þ. verið við vatnsmælingar í grænum stígvélum? (Já, 12. desember 1970)
4. Var þorrablót hjá Vegmóði 1969? (Nei)
5. Fékk Ninna fyrst Óskarsverðlaunin? (Nei, Obba)
6. Var gengið 17. janúar 1976? (Nei, Skarphéðinn og Valgerður giftu sig. Guðrún Lára var skírð)
7. Var Bói formaður 1977-78? (Já)
8. Hefur Gönguklúbburinn komið fram í fjölmiðli? (Já)
9. Hefur Gönguklúbburinn gengið út í Gróttu? (Já)
10. Hefur Þórólfur "big one" gefið Vegmóði 100 krónur? (Já, 24. apríl 1976)
11. Eru fleiri konur en karlar í Vegmóði? (Nei, 22 karlar og 16 konur)
12. Eru hæstu trén í Rauðavatnsskóginum hærri en Ninna? (Já)
13. Var Ásta Þ. formaður 1970-71? (Nei, Sigríður Ó.)
14. Hafa allir í Vegmóði gengið með? (Nei, 4)
15. Var gengið í Heiðmörk 26. marz 1977 þegar Bernhöftstorfan brann? (Já)
16. Kvikmyndaði Jóndi Vegmóð í Einbúa vorið 1977? (Nei, 1978)
17. Hefur Vegmóður verið við messu í Skálholti? (Nei, Saurbæ)
18. Hefur einhver hafnað boði um inngöngu í Vegmóð? (Já, Elín Birna)
19. Var Aðalsteinn meðtekinn í Vegmóð 4. nóvember 1979? (Nei, 1978)
20. Var gengið 2. desember 1979? (Nei, kosningar)
21. Var þorrablót hjá Vegmóði 14. febrúar 1982? (Já)
22. Hefur Guðrún Lára verið í þorrablótsnefnd? (Já, 1979)
23. Mættu Karl Óskar og Gunnar Már í göngu 9. nóvember 1982? (Nei, 7. nóvember)
24. Var Bói úti í Noregi þegar hann var kosinn formaður 1983? (Nei, Svíþjóð)
25. 
Þorraþras

	Formanninn skal fyrstan telja
	hæ fadderí fadderalala
	gönguleiðir og daga að velja
	hæ fadderí fadderalala.
	Á því kann hann ágæt skil
	þarf víst enga tölvu til.
	Hæ fadderí hæ faddera
	hæ fadderí fadderalala.

	Gjaldkerinn með tóman kassa
	hæ ...
	skjölin segja að það muni passa.
	hæ ...
	Ritar líka um mætingar
	en þær geta kostað fætingar
	hæ ...

	
 	Hættu nú að hlæja fóstra
	hæ ...
	þú gætir fengið kirkjuhósta
	hæ ...
	Komdu nú kæra að syngja nú
	af því að það vantar eina frú.
	hæ ...

	Kona í litlu sumarhúsi
	hæ ...
	gestkvæmt er þar bæði inni og úti,
	hæ ...
	Í knattspyrnu hún hvetur þær
	gætir þess að brotni ei tær.
	hæ ...

	Bílstjórinn um fjöllin þýtur
	hæ ...
	aldrei hann til baka lítur,
	hæ ...
	Stundað hefur fiskirækt
	handsamað tófu sem er frægt.
	hæ ...
	hæ ...

	Einn er sá á skíðum gengur
	hæ ...
	hann er nú ekki ungur lengur,
	hæ ...
	Góða konan rétt um stund
	leiddi hann um Grænlandsgrund.
	hæ ...

	Afmæli hún átti í fyrra
	hæ ...
	ó hvað ég vildi að væri hlýrra,
	hæ ...
	Hreinsar hún höll fyrir æskulýð
	vakandi við það alla tíð,
	hæ ...

	Fulltrúi er í hópnum okkar
	hæ ...
	hálfa öld hann hefur skokkað,
	hæ ...
	Hleypur hann út um víðan völl
	og lætur sig dreyma um skautahöll,
	hæ ...

	Sveinar tveir í henni hanga
	hæ ...
	hvort sem hún sefur eða er að ganga,
	hæ ...
	Þeir geta líka verið þrír
	þá er hún heldur betur hýr,
	hæ ...

	Kvennafansinn kring um hann sveimar
	hæ ...
	aldrei þær mega vera seinar,
	hæ ...
	Tölvutækni hann mælir með
	hugsar um hana hvert sem hann fer,
	hæ ...

	Fiskinn fyrir kisu sýður
	hæ ...
	vítamín svo henni býður,
	hæ ...
	Vænt þykir henni um köttinn sinn
	skyldi hann vera kominn inn?
	hæ ...

	Vandi hans er matvælafræði
	hæ ...
	rannsaka þarf því skreiðarstæði,
	hæ ...
	Maðka og maura fann hann þar
	mengun er líka alls staðar,
	hæ ...

	Þeir eru tveir sem alltaf tefla
	hæ ...
	aldrei reyna þeir neinn að kefla,
	hæ ...
	Kannske það sé alveg satt
	að þeir verði aldrei patt,
	hæ ...

	Á vinnustaðnum er mikið skvaldur
	hæ ...
	húsið er kennt við fuglinn tjaldur.
	hæ ...
	Heima fer að fjölga hjá
	Snotru kannske um hvolpa þrjá,
	hæ ...

	
 	Bogfimur sem Hrói höttur
	hæ ...
	í koti hans býr fallegur köttur.
	hæ ...
	Hann hefur farið til Kínalands
	æfir lyftingar og léttan dans,
	hæ ...

	Dæturnar á mömmu kalla
	hæ ...
	hún er að þrífa dollur og dalla,
	hæ ...
	Bjallan hringir frá Öskjuhlíð
	á konuna í Víðihlíð,
	hæ ...

	Kallast ei lengur skíðaglópar
	hæ ...
	kveður að og af þeim sópar,
	hæ ...
	Forsjá veitir formannsfrú
	skíðaköppum fyrr og nú,
	hæ ...

	Léttfeti brúar kynslóðabilið
	hæ ...
	allt það besta eiga þau skilið,
	hæ ...
	Komið þið nú í göngu flest
	þá getum við myndað langa lest,
	hæ ...

	Þornaður heili, búið er blekið
	hæ ...
	burt úr æðum allt er þrekið,
	hæ ...
	Fyrirgefið þetta þras
	nú er á enda allt mitt mas.
	Hæ fadderí hæ faddera
	hæ fadderí fadderalala.
	
	Þorrakveðjur. Sigríður Ólafsdóttir. 4. febrúar 1984

Leikhúsferð 1984

30. maí 1984 var farið að sjá "Gæja og píur". Vegmóðsmenn mættu vel og skemmtu sér hið bezta. Sextán voru mættir. Fanney og Þráinn buðu í kaffi og með því á eftir sýningu. Var meðlætið hið ljúffengasta og gerði fólk því góð skil. Vegmóðsmenn fóru síðan mettir á sál og líkama heim til sín.
Í maí 1984,
Þorbjörg Hilbertsdóttir.
Veturinn 1984-85

Formaður:
Þorbjörg Hilbertsdóttir

 

Aðalfundur 1984

Aðalfundur í Logalandi 16 hjá Bóa og Ingibjörgu eftir göngu í Heiðmörk (Silungapollsmegin). Rigning og rok. Yfir kaffidrykkju var aðalfundur settur og Reynir sjálfkjörinn fundarstjóri. "Stjórar" viðkomandi nefnda voru beðnir um skýrslur. Með aðstoð vina og vandamann komust "stjórarnir" ágætlega frá því. Voru nefndir og "stjórar" allir endurkosnir.- Já, vel á minnst. Vararitari, Fanney, las fundargerð sína frá 1983 og ver ekkert við hana að athuga svo hún var samþykkt. Rætt var um göngudaga. Samþykkt var að ganga á laugardögum kl 13:00 fram að áramótum. Ef það hentar, þá þannig áfram, annars breytt! Nú kom Sigga Ó. með þá uppástungu að reynt yrði að hrinda í framkvæmd ferð á Hornafjörð á næsta sumri. Fékk sú uppástunga góðan hljómgrunn. Voru Óskar Þ., Reynir og Sæþór ! kosnir í undirbúningsnefnd. Ninna er í þorrablótsnefnd, Svana í leikhúsnefnd. Ingibjörg og Skarphéðinn voru kosin í skíðanefnd. Kvenfólkið kaus sér kaffimánuð! Var nú stungið upp á formanni. Bói stakk upp (í) á Obbu! Það er eins og fyrri daginn. Það þýðir ekkert að mótmæla! Lófaklapp. Nýr formaður: Þorbjörg Hilbertsdóttir. Ólafi H. Óskarssyni, fráfarandi formanni, þökkuð störf á liðnu ári. Ég man ekki hvort hann brosti bara eða sagði að það væri ekkert að þakka!! Í ljós kom að gjaldkeri sýndi ábyrgðarleysi í starfi og var hann því kosinn aftur!! Það gleymdist að kjósa endurskoðanda. Ritarinn er á sínum stað og gegnir störfum eftir bestu getu. Hefur ágætan vararitara sér við hlið (Fanneyju). Er Gunnar Már ósáttur við "þrímenninga-sambandið" (Obbu, Reyni og Bóa)!!!? Vegmóðsmenn voru hressir yfir endurfundum að vanda. Engir nýir félagar. Markaðurinn mettaður! Ræddu nú Vegmóðsmenn um eitt og annað yfir meðlæti og kaffi og gerðu því hin bestu skil. Fór fólk síðan að tínast til síns heima.
Reykjavík, 6. október 1984
Þorbjörg Hilbertsdóttir

Gönguleiðir 1984 - Haust

06.10.84
Ekið inn í Heiðmörk frá Silungapolli og að minnisvörðum skógræktarmanna uppi á hæðinni! Veður ekki hið ákjósanlegasta en við létum það lítið á okkur fá. Gengum við göngustíginn hjá norska húsinu (þann styttri) Kaffi hjá Bóa og Ingibjörgu. (Gunnar Már, Björn, Karl Óskar, Guðrún Lára og Elín Birna (sofandi í bílnum))

13.10.84
Beygðum af Vesturlandsvegi í átt að Úlfarsfelli (rétt upp á hæðina). Veður allgott á meðan við gengum. Fæstir höfðu gengið þarna áður og nutu nú útsýnisins. Hressandi ganga. (Björn, Dísa og Guðrún Lára)

20.10.84
Upp, upp, upp, niður, niður, niður og alveg niður. Upp að hitaveitutönkunum fyrir ofan Ketil Larsen! Hálfgerð slydda og rok, en ekkert stoppar Vegmóðsmenn! (Björn, Dísa, Ásta María)



27.10.84
Gengum göngustíginn kringum norska húsið í Heiðmörk í ljómandi vetrarveðri, sólskin og snjóföl á jörðu. Svana og Reynir í snú-snú. Gengu þó, Sævar sá þau!! Sigurlaug Þórisdóttir gekk með okkur. (Karl Óskar, Gunnar Már, Björn og Dísa)

03.11.84
Fyrsta ganga, þó ekki kröfuganga, eftir verkfall BSRB. Gengið í logni, sól og frosti á Vatnsenda- Rjúpnahæð! Sumir völdu malbikið en aðrir holt og móa. Göngufólk verður að moldarhraukum í augum  Siggu Ó.. Kaffi hjá Fanney og Þráni. (Gunnar Már, Karl Óskar, Björn og Dísa - Elín Birna og Guðrún Lára í kaffi)

10.11.84
Gengið í Grafarvogi, yfir Gullinbrú. Veður dágott, en útsýni gott. Hressandi ganga. Ég (Obba) og Sigga Ó. gengum lengst og vorum fyrstar! Vegmóðsmet. (Karl Óskar og Gunnar Már)

17.11.84
Gengið og sogað í sig súrefni í skóginum við Rauðavatn. Veður alveg ljómandi, logn og blíða. Sælusvipur á fólki af vellíðan! (Gunnar Már, Dísa og Björn)

25.11.84 - sunnudagur
Alveg ljómandi ganga "til vinstri" frá Hafravatni (Seljadalur og Þormóðsdalur). Veður ljómandi gott, smá snjófukt þegar við vorum á leið í bílana. Sigurlaug Þórisdóttir gekk með okkur. (Gunnar Már, Karl Óskar og Björn)

02.12.84
Gengið í lægðinni meðfram hitaveitustokknum á milli Hamrahlíðar og Lágafells í Mosfellssveit. Veður: Snjór á jörðu og úrkoma í nánd. Hressandi ganga. Kaffi hjá Siggu og Óskari. Ákveðið að ganga á sunnudögum kl. 12:00. Laufabrauðsbakstur ákveðinn föstudaginn 7. desember 1984. (Gunnar Már, Guðrún Lára og Dísa)

09.12.84
Gengið í hvassviðri við Rauðavatn. (Karl Óskar, Gunnar Már og Björn)

16.12.84
Gengið frá Fáksheimilinu í snjó, en logni. Nú er orðið verulega jólalegt. Önduðum að okkur súrefni ómælt! (Gunnar Már, Karl Óskar, Dísa og Björn)

Gönguleiðir 1985 - Vor

06.01.85 - sunnudagur
Gengið í þessu líka ljómandi "sumar"veðri. Tveir kringum en aðrir meðfram Vífilsstaðavatni. Fólk almennt ekki búið að venjast kl. 12 mætingunni og sváfu á sitt græna og misstu af veðurdýrðinni. Ásta Þ. og Dísa komu í kaffi ásamt Vegmóði í Stóragerði 3 (Gunnar Már og Karl Óskar)

13.01.85
Gengið í blíðuveðri meðfram suður-austurströnd Elliðavatns. Könnuðum nýja og skemmtilega leið. (Karl Óskar, "vinur", Gunnar Már, Björn og Dísa)
20.01.85
Gengið Vífilsstaðamegin í Heiðmörk. Kalt, en logn og sól. Göngugörpum hitnaði fljótt á göngunni. (Gunnar Már, Karl Óskar, Björn og Dísa)

27.01.85
Gengum frá nýju (ljótu) rafstöðinni við Elliðaár. Kalt en við gengum okkur til hita. Hópurinn dreifðist en náði saman í lokin. Bói sá Fríðu frænku!

02.02.85
Þorrablót.

03.02.85
Gengið í góðu veðri úti á Álftanesi (frá félagsheimilinu). Fórum niður í fjöru, yfir og undir girðingar. Komumst þó í bílana fyrir rest og í kaffi til Svönu og Reynis. (Ásta María, Gunnar Már, Karl Óskar, Guðrún Lára og Elín Birna)

Merki við Björn og Dísu á "aðalstaðnum" frá 10.02.85 Þ.H.

10.02.85
Gengum frá Silungapolli (enda bara rústirnar!) og upp í hraunið. Einn fór lengst, tveir fóru styttra, þrjár enn styttra og restin "styst". Veður ljómandi, logn og frostlaust. Ein enn frábær ganga í þessu frábæra vetrarveðri. Þetta var ganga sem reyndi á allan skrokkinn. (Gunnar Már og Karl Óskar)

17.02.85
Gengum frá brúnni við Elliðavatn í átt að Jaðri og að Jaðri og framhjá, eftir að hafa verið stoppuð af vaktmanni "kalda vatnsins". Umferð bönnuð segir Heilbrigðiseftirlit ríkisins! Hana nú og hafið þið það! Hlið voru öll opin svo við gengum í gegn og upp að flaggstönginni. Ljómandi veður, en fámennt.

24.02.85
Komið saman skammt frá Korpúlfsstöðum í sól en föl á jörðu. Ljómandi veður eftir að lagt var af stað! Labbað, labbað og labbað og snúið svo við! Allir rauðir og hressir (í framan)! Fylltum okkur af súrefni! (Karl Óskar)

03.03.85
Gengum í Mosfellsdal, veginn  framhjá almannavarnaskýlinu og "súpupottinum"! Vindur í fangið en gott til baka. Hressandi ganga. Kaffi hjá Hönnu í Mosó.

10.03.85
Gengið hjá Rauðavatni, vinstra megin í grenjandi "haglslyddurigningusnjó"!! Allir rennandi blautir, en heitir og hressir

17.03.85
Hressandi ganga í Öskjuhlíð og veginum þar sem Pólarnir voru. Veður versnar mikið á meðan gangan stóð yfir. Skelltum okkur inn í Bowling-höllina og horfðum á keiluspil. Skoðuðum okkur um. Kaffi (auka) hjá Siggu og Óskari á eftir. (Karl Óskar og Gunnar Már)

24.03.85
Gengið hjá Vífilsstaðavatni í ljómandi veðri. Frost en sólin hafði yfirhöndina. Óformlegar umræður um framtíð klúbbsins. Áhuginn virðist ekki mikill að halda áfram göngum. Klúbburinn lognast sjálfsagt þegjandi útaf. Eða hvað? (Karl Óskar og Gunnar Már)

31.03.85
Mikið frost, en sól svo að hlýtt er að ganga á móti henni! Gengum við "hinum megin" við Elliðavatn. Í vindstrekkingnum fundum við hversu mikið skjól er af trjánum. Hvar er allt fólkið?

14.04.85
Það skyldi þó aldrei vera að við höfum gengið hjá Vífilsstaðavatni! Við ætluðum annað, en þar var drulla. Ágætt veður, en vindur. Kaffi hjá Valgerði og Skarphéðni. (Gunnar Már og Karl Óskar)

21.04.85
Gengið upp með læknum frá Sundlaug Garðabæjar í alveg dýrðlegu veðri: sólskin og logn. Lóan spókaði sig í móanum í kringum okkur. (Karl Óskar og Ásta María)

28.04.85
Gengið frá Hafravatnsrétt og upp í móti. Veður alveg ljómandi gott og göngugarpar hressir.

05.05.85
Þvílíkt flugnager!! Gengið, öskrað, barið frá sér, hlaupið og hlegið á Álftanesi í þessu fína veðri, en ógeðslegu flugnafári. Komumst þó í bílana eftir klukkutíma göngu. Hressandi ganga! (Karl Óskar)

12.05.85
*** = 3ja stjörnu ganga! Ekið að skýli Hjálparsveita skáta á Hellisheiði. Veður þokkalegt. Í fyrstu lotu var gengið að Hellukofanum á heiðinni eftir vörðunum. Skoðuðum kofann. Síðan héldu Bói, Reynir, Dísa og Björn áfram gangandi að Kolviðarhóli. Við hin gengum til baka að bílunum. Síðan ókum við að Kolviðarhóli. Þar tókum við upp nesti, skrúfuðum fyrir rigningarskúr og settumst út í guðsgræna (fölgræna) náttúruna. Að "drykkju" lokinni héldum við heim á leið. Við mættum Útivistarfólki sem var á svipuðu róli og við. Karl Óskar og Gunnar Már gengu einnig með okkur.

19.05.85
Ninna á afmæli í dag, en mætti þó ekki! Fórum á gamla staðinn í Heiðmörk. Bói orðinn eitthvað leiður á staðnum! Það getur ekki verið! Alla vega gengum við göngustíginn hjá norska húsinu í alveg guðdómlegu veðri. Höfðum okkur ekki inn í bílana, en sleiktum sólskinið um stund. Þar með settum við punktinn yfir göngurnar - í bili!

Þorrablót 1985

Þorrablótið var haldið í Húnvetningaheimilinu (Ford-húsinu í Skeifunni) 2. febrúar 1985 (laugardag). Veizlustjórinn, Þorbjörg Hilbertsdóttir, setti samkomuna:



"Góðir Íslendingar og aðrir Íslendingar!
Í tilefni loks Kvennaársins var mér, þeirri kvenlegustu Vegmóðskvenna, falið að bjóða ykkur velkomin á þorrablót Vegmóðs 1985. Mun hér verða glens og gaman! (Ég vona það!) Í stórum dráttum verður dagskráin þannig:

	1. Þorramatur
	2. Orðaleikur (Sigga G.)
	3. "Látbragsleikur" (Obba)
	4. Rauðhetta (Ninna)
	5. Fjöldasöngur (Fanney og Ninna)
	6. Dans
	7. Kaffi og með því.

Sé einhver með eitthvað í pokanum er honum velkomið að troða upp svo framarlega það sé við hæfi barna! Hafið samband við veislustjóra áður en troðið er upp svo að kynna megi atriðin. Fyrir hönd Vegmóðs. Gjörið þið svo vel!"

Mættu menn vel og "vel búnir". Kom fólk í skemmtilegum "furðufötum" (en það hafði verið ákveðið). Er vonandi að allir séu festir á filmu, því að sjón er sögu ríkari. Maturinn var keyptur í Víði og var hann góður. "Knoll og Tott" voru með óþekkara móti í byrjun, en með aga og lagni tókst að róa þá svo niður að "þeir urðu skástir"! Var ánægjulegt að sjá hvað fólk var tilbúið að vera með í öllu þessu sprelli, sem var alveg óundirbúið. Hafi það heiður og þökk fyrir. Sigga Ó. var söm við sig og lét skáldið í sér geisa (sbr. braginn). Ó.H.Ó. brá sér í "verri förin"!! og náði í möppu eina í leiðinni og las bréf eitt frá 1957 frá einum viðstöddum (Þ.H.) öðrum til forundrunar og kátínu. (Og ég sem hélt að ég hefði verið svo samviskusöm í vinnunni.) Karlmennirnir lögðu á flótta (sniðugan þó!!!) er syngja átti "Fósturlandsins Freyju" en kvennakórinn lét ekkert setja sig úr skorðum og söng af hjartans list "inni" í salnum. Rauðhetta skolaðist eitthvað í kollinum á leikendum (Rauðhetta: Reynir, Úlfurinn: Bói, Amman: Þráinn, Mamman: Skarphéðinn Ó., Veiðimaðurinn: Jóhannes Þórólfur). "Rauðhetta" tifaði þó tindilfætt um blómum skrýddan akurinn, "úlfurinn" gleymdi að gleypa Rauðhettu, gleypti bara "ömmuna", "veiðimaðurinn" breytti gangi sögunnar með því að skjóta úlfinn áður en Rauðhetta komst í magann á honum. "Mamman" komst hljóðlega frá sínu hlutverki svo að ekki sé meira sagt. Leikritið hefði algjörlega runnið út í sandinn hefði ekki hvíslarinn (Gunnar Már) skriðið undir stól og reddað málunum. "Algjört"! - "Selskapsleikirnir" gerðu lukku og höfðu menn gaman af. Síðan var fjöldasöngur og dans. Ekki má gleyma dansdrottningunni (Elínu Birnu) sem stal algjörlega senunni um tíma. Karl Óskar og Guðrún Lára virtust skemmta sér hið besta og voru þau í skemmtilegum furðufötum. Ninna, Fanney og Sigga Ó. höfðu svo veg og vanda af matnum og allri skipulagningunni. Við !! sáum um ölið "as usual"! Fanney útbjó bráðsniðuga merkimiða. Svana kom með blað úr Vegmóðsgöngu síðan 1968 og er mér ætlað að varðveita það. Aðalsteinn útvegaði salinn sem er til fyrirmyndar (salurinn!). Um miðnætti fóru allir heim saddir og ánægðir eftir vel heppnað kvöld.

Skrifað 10. febrúar 1985, Þorbjörg Hilbertsdóttir.
E.S.
Sigga + Óskar. Bói + Ingibjörg + Dísa + Björn. Ninna + Aðalsteinn + Dolli + Dóra + Maja + Sigga + Jóndi. Hanna + Villi. Fanney + Þráinn + Kalli + Gunnar. Skarpi + Valgerður + Guðrún Lára + Elín Birna. Ásta + Sævar. Reynir + Svana + Ásta María + Magni. Obba + Þórólfur + Hörður + Skarpi. Anna föðursystir! Lóló + Vigga. Sigurlaug Þórisdóttir. Guðjón Halldórsson + Karlotta.

Gönguklúbbsbragur Siggu Ó. 1985
(lag: David Crockett.)

	Gönguklúbburinn lifir enn.
	Í honum eru bæði konur og menn
	börnin eru líka með í því
	kynslóðabilið er fyrir bí.

	Viðlag:
	Kynslóða-, kynslóðabilið
	það er alveg fyrir bí.

	Félagafjöldinn er heldur rýr
	talan er tæplega tugir þrír
	allir hafa þeir nefndarstörf
	þess vegna er ekki á fleirum þörf.

	Viðlag ...

	Kross fá ei félagar nema þeir
	gangi eða hlaupi þeim mun meir
	allan tímann sem tiltekinn er
	annars er mínus og því er nú ver.

	Viðlag ...

	Menningarþörfina leysum við
	með því að fara í leikhúsið.
	Miðana sækir hver fyrir sig
	hittumst fyrir framan leiksviðið.

	Viðlag ...

